b'\n_START_ARTICLE_\nEmpedoklej\n_START_SECTION_\n\xc5\xbdivljenjepis\n_START_PARAGRAPH_\nEmpedoklej se je rodil 495 pr. n. \xc5\xa1. v mestu Akragas na Siciliji, bil je Anaksagorov sodobnik. Bil je odli\xc4\x8den retorik (slavil ga je tudi Aristotel) in pesnik, ter bil je zelo spo\xc5\xa1tovan. Bil je znanstvenik predirljivega duha, gore\xc4\x8d iskalec resnice, po drugi strani pa misti\xc4\x8dno navdahnjen zanesenjak in prijatelj magij. Zagovarjal je teorijo preseljevanja du\xc5\xa1 in zase verjel, da ima prero\xc5\xa1ke sposobnosti. Umaknil se je na Peloponez. Nih\xc4\x8de ne ve kje, kdaj in kako je umrl, legende pa pravijo, da naj bi se Empedoklej vrgel v Etno zato, da bi ga me\xc5\xa1\xc4\x8dani imeli za bo\xc5\xbeanskega.\n_START_SECTION_\nTeorija \xc5\xa1tirih elementov\n_START_PARAGRAPH_\nEmpedokleja ni prepri\xc4\x8dalo nobeno po\xc4\x8delo prej\xc5\xa1njih naravoslovcev, iz \xc4\x8desa je sestavljen svet (po njegovem je bilo to preve\xc4\x8d kompleksno). Sam pravi, da je svet sestavljen iz \xc5\xa1tirih elementov \xe2\x80\x93 korenine (rhizomata): vode, zraka, ognja in zemlje \xe2\x80\x93 ti elementi so ve\xc4\x8dni in predmet neskon\xc4\x8dnega cikli\xc4\x8dnega spreminjanja (Za Empedokleja svet poteka v cikli\xc4\x8dnem gibanju), med njimi pa posredujeta Ljubezen (Eros) in Sovra\xc5\xa1tvo (Neikos). V delu cikla, kjer prevladuje ljubezen, elementi postopoma prehajajo v stvar. V drugem delu cikla, kjer prevladuje sovra\xc5\xa1tvo, pa so \xc5\xa1tirje kvalitativno razli\xc4\x8dni elementi, ki izmeni\xc4\x8dno vladajo. Nastajanja in minevanja po njegovem ni. Ljubezen zdru\xc5\xbeuje (razdvaja enakovrstne), sovra\xc5\xa1tvo razdvaja (zdru\xc5\xbeuje enakovrstne). Stvari nastanejo z me\xc5\xa1anjem, preminejo pa z lo\xc4\x8devanjem elementov; pri tem se elementi sami nikoli ne spreminjajo in ne nastajajo._NEWLINE_U\xc4\x8dil je, da je gre\xc5\xa1nikova du\xc5\xa1a podvr\xc5\xbeena dolgotrajni spokorni\xc5\xa1ki selitvi iz telesa v telo (metempsihoza). Kdor se ho\xc4\x8de izogniti tak\xc5\xa1ni kazni, se mora o\xc4\x8distiti in predvsem ne jesti mesa, kajti v ubitih \xc5\xbeivalih bi lahko bila ravno kak\xc5\xa1na du\xc5\xa1a na spokorni\xc5\xa1kem popotovanju.\n_START_SECTION_\nDeli\n_START_PARAGRAPH_\n-O naravi (Peri physeos)_NEWLINE__NEWLINE_-O\xc4\x8di\xc5\xa1\xc4\x8denja (Katharmoi)\n_START_SECTION_\nViri in literatura\n_START_PARAGRAPH_\nHermann, D. idr. 2012. Fragmenti predsokratikov. Ljubljana: \xc5\xa0tudentska zalo\xc5\xbeba_NEWLINE__NEWLINE_Mi\xc5\xa1\xc4\x8devi\xc4\x87, N. idr. 2006. Filozofija za gimnazije. Ljubljana: Mladinska knjiga_NEWLINE__NEWLINE_Sovre, A. 1988. Predsokratiki. Ljubljana: Slovenska matica'